CELEX: 32020D1348
Language: hu
Date: 2020-09-25 00:00:00
Title: A Tanács (EU) 2020/1348 végrehajtási határozata (2020. szeptember 25.) a Covid19-járvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 rendelet alapján a Horvát Köztársaságnak nyújtandó ideiglenes támogatásról

2020.9.29.   
               
               
                  HU
               
               
                  Az Európai Unió Hivatalos Lapja
               
               
                  L 314/28
               
            
         A TANÁCS (EU) 2020/1348 VÉGREHAJTÁSI HATÁROZATA
         (2020. szeptember 25.)
         a Covid19-járvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 rendelet alapján a Horvát Köztársaságnak nyújtandó ideiglenes támogatásról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a Covid19-világjárvány miatt felmerülő szükséghelyzeti munkanélküliségi kockázatokat mérséklő ideiglenes támogatást nyújtó európai eszköz (SURE) létrehozásáról szóló, 2020. május 19-i (EU) 2020/672 tanácsi rendeletre (1) és különösen annak 6. cikke (1) bekezdésére,
         tekintettel az Európai Bizottság javaslatára,
         mivel:
         
                     (1)
                  
                  
                     2020. augusztus 6-án Horvátország pénzügyi támogatást kért az Uniótól annak érdekében, hogy kiegészítse a Covid19-járvány hatásának, valamint a munkavállalókat és önfoglalkoztatókat érintő társadalmi-gazdasági következményeinek kezelésére irányuló nemzeti erőfeszítéseit.
                  
               
                     (2)
                  
                  
                     A Covid19-járvány és a Horvátország által a járvány megfékezése érdekében végrehajtott rendkívüli intézkedések, valamint a járvány társadalmi-gazdasági és egészségügyi következményei várhatóan drámai hatást gyakorolnak az államháztartásra. A Bizottság 2020. tavaszi előrejelzése azzal számolt, hogy Horvátország államháztartási hiánya és államadóssága 2020 végére a bruttó hazai termék (GDP) 7,1 %-a, illetve 88,6 %-a lesz. A Bizottság 2020. nyári időközi előrejelzése szerint Horvátország GDP-je 2020-ban várhatóan 10,8 %-kal esik vissza.
                  
               
                     (3)
                  
                  
                     A Covid19-járvány következtében Horvátországban a gazdaságilag aktív népesség jelentős része nem tudta folytatni tevékenységét. Ez Horvátországban a (4) és (5) preambulumbekezdésben ismertetteknek megfelelően a közkiadások hirtelen és nagymértékű növekedéséhez vezetett a Covid19 által érintett ágazatokban biztosított munkahelymegőrzési támogatások, valamint a csökkentett munkaidőhöz nyújtott támogatás összefüggésében.
                  
               
                     (4)
                  
                  
                     Konkrétabban, a Horvátország 2020. augusztus 6-i kérelmében említett „munkaerőpiaci törvény” (2) alapján a horvát munkaügyi hivatal egy olyan intézkedés bevezetéséről határozott (3), amely a (2020 márciusa és májusa közötti időszakban 20 %-os, illetve 2020 júniusában 50 %-os) bevételcsökkentéssel érintett vállalkozások esetében társfinanszírozást biztosít a munkavállalók béréhez, azzal a feltétellel, hogy munkaviszonyuk nem szűnik meg. A támogatás összegét 2020 márciusára vonatkozóan teljes munkaidős alkalmazottanként 3 250,00 HRK-ban rögzítették, 2020 áprilisára, májusára és júniusára vonatkozóan pedig teljes munkaidős alkalmazottanként 4 000 HRK-ban rögzítették a támogatás havi összegét.
                  
               
                     (5)
                  
                  
                     A „munkaerőpiaci törvény” alapján a horvát munkaügyi hivatal egy olyan intézkedés bevezetéséről is határozott (4), amely támogatást nyújt a munkaidő átmeneti csökkentése esetén a 2020 júniusa és decembere közötti időszakban azon – bármely ágazatban működő – vállalkozások számára, amelyek legalább 10 főt foglalkoztatnak, azzal a feltétellel, hogy a munkaviszony nem szűnik meg. Az intézkedés keretében havonta és munkavállalónként legfeljebb 2 000 HRK támogatás nyújtható.
                  
               
                     (6)
                  
                  
                     Horvátország teljesíti az (EU) 2020/672 rendelet 3. cikkében a pénzügyi támogatás igénylésére vonatkozóan meghatározott feltételeket. Horvátország megfelelő bizonyítékot nyújtott be a Bizottságnak arra vonatkozóan, hogy a Covid19-járvány társadalmi-gazdasági hatásainak kezelése érdekében hozott nemzeti intézkedések következtében 2020. február 1. óta a tényleges és tervezett közkiadások 1 381 780 800 EUR-val emelkedtek. Ez hirtelen és nagymértékű növekedést jelent Horvátországban az említett intézkedések által lefedett munkavállalók számának és a kapcsolódó kiadások nagyságrendjének szinte azonnali és példa nélküli megnövekedése miatt. Horvátország a megnövekedett összegű kiadásokból 210 000 000 EUR-t uniós forrásokból, 151 180 800 EUR-t pedig saját forrásokból kíván finanszírozni.
                  
               
                     (7)
                  
                  
                     Az (EU) 2020/672 rendelet 6. cikkének megfelelően a Bizottság konzultált a horvát hatóságokkal, és ellenőrizte a 2020. augusztus 6-i kérelemben említett csökkentett munkaidős foglalkoztatáshoz és hasonló intézkedésekhez közvetlenül kapcsolódó tényleges és tervezett kiadások hirtelen és nagymértékű növekedését.
                  
               
                     (8)
                  
                  
                     Következésképpen pénzügyi támogatást kell nyújtani annak érdekében, hogy Horvátország segítséget kapjon a Covid19-járvány okozta súlyos gazdasági zavarok társadalmi-gazdasági hatásainak kezeléséhez. A Bizottságnak – a nemzeti hatóságokkal szoros együttműködésben – el kell fogadnia a részletek és részfolyósítások futamidejére, nagyságára és rendelkezésre bocsátására vonatkozó határozatokat.
                  
               
                     (9)
                  
                  
                     E határozat nem sértheti az egységes piac működésének torzulásaira vonatkozó bármely, különösen a Szerződés 107. és 108. cikke alapján lefolytatandó eljárás eredményét. E határozat nem szünteti meg a tagállamokkal szembeni azon követelményt, hogy a Szerződés 108. cikkével összhangban értesítsék a Bizottságot az állami támogatások lehetséges eseteiről.
                  
               
                     (10)
                  
                  
                     Horvátországnak rendszeresen tájékoztatnia kell a Bizottságot a tervezett közkiadások végrehajtásáról annak érdekében, hogy a Bizottság fel tudja mérni, hogy Horvátországban milyen mértékben valósultak meg ezek a kiadások.
                  
               
                     (11)
                  
                  
                     A pénzügyi támogatás nyújtására vonatkozó határozat elfogadása során a Tanács – az egyenlő bánásmód, a szolidaritás, az arányosság és az átláthatóság elvének alkalmazása mellett – figyelembe vette Horvátország meglévő és várható szükségleteit, valamint az (EU) 2020/672 rendelet alapján más tagállamok által már benyújtott vagy benyújtani tervezett, pénzügyi támogatás iránti kérelmeket,
                  
               ELFOGADTA EZT A HATÁROZATOT:
         
            1. cikk
            Horvátország teljesíti az (EU) 2020/672 rendelet 3. cikkében meghatározott feltételeket.
         
         
            2. cikk
            
               (1)   Az Unió Horvátország rendelkezésére bocsát legfeljebb 1 020 600 000 EUR összegű hitelt. A hitel maximális átlagos futamideje 15 év.
            
            
               (2)   Az e határozat által nyújtott pénzügyi támogatás rendelkezésre állásának időtartama az e határozat hatálybalépését követő első naptól számított 18 hónap.
            
            
               (3)   A Bizottság az uniós pénzügyi támogatást legfeljebb nyolc részletben bocsátja Horvátország rendelkezésére. Egy-egy részlet kifizetése egy vagy több részfolyósítással történhet. Az első részlet keretében végrehajtott részfolyósítások futamideje meghaladhatja az (1) bekezdésben említett maximális átlagos futamidőt. Ebben az esetben a további részfolyósítások futamidejét úgy kell megállapítani, hogy a maximális átlagos futamidő az összes részlet kifizetése után megfeleljen az (1) bekezdésben említetteknek.
            
            
               (4)   Az első részletet az (EU) 2020/672 rendelet 8. cikkének (2) bekezdésében előírt hitelmegállapodás hatálybalépésétől függően kell rendelkezésre bocsátani.
            
            
               (5)   Az (EU) 2020/672 rendelet 4. cikkében említett uniós finanszírozás költségeit az egyes részletek tekintetében, valamint az e cikk (1) bekezdése alapján nyújtott hitelhez kapcsolódó finanszírozásból adódóan az Unió részéről felmerült díjakat, költségeket és kiadásokat Horvátország viseli.
            
            
               (6)   A részletek nagyságáról és rendelkezésre bocsátásáról, valamint a részfolyósítások összegéről a Bizottság dönt.
            
         
         
            3. cikk
            Horvátország a következő intézkedéseket finanszírozhatja:
            
                        a)
                     
                     
                        a Covid19 által érintett ágazatokban a munkahelyek megőrzéséhez nyújtott támogatások, a horvát munkaügyi hivatalnak a „munkaerőpiaci törvény” 35. és 36. cikke alapján elfogadott, „2020. márius 20-i munkaügyi hivatali határozatában” (későbbi módosításaival együtt) előírtak szerint; valamint
                     
                  
                        b)
                     
                     
                        a csökkentett munkaidős foglalkoztatáshoz nyújtott támogatás, a horvát munkaügyi hivatalnak a „munkaerőpiaci törvény” 35. és 36. cikke alapján elfogadott, „2020. június 29-i munkaügyi hivatali határozatában” (későbbi módosításaival együtt) előírtak szerint.
                     
                  
         
            4. cikk
            Horvátország 2021. március 30-ig, majd azt követően hathavonta tájékoztatja a Bizottságot a tervezett közkiadás végrehajtásáról mindaddig, amíg a tervezett közkiadást teljes mértékben végre nem hajtották.
         
         
            5. cikk
            Ennek a határozatnak a Horvát Köztársaság a címzettje.
            Ez a határozat azon a napon lép hatályba, amelyen a címzettet e határozatról értesítették.
         
         
            6. cikk
            Ezt a határozatot az Európai Unió Hivatalos Lapjában ki kell hirdetni.
         
         
            Kelt Brüsszelben, 2020. szeptember 25-én.
            
               
                  a Tanács részéről
               
               
                  az elnök
               
               M. ROTH
            
         
         
            (1)  HL L 159., 2020.5.20., 1. o.
         
         
            (2)  OG 118/18, 32/20.
         
            (3)  A 2020. március 20-án elfogadott és 2020. március 25-én, április 7-én, április 9-én, május 6-án, május 28-án, június 18-án, június 25-én, július 10-én és július 29-én módosított határozat. A határozatok elérhetősége: https://www.hzz.hr/o-hzz/upravno-vijece/upravno-vijece_sjednice-2020.php
         
            (4)  A 2020. június 29-én elfogadott és 2020. július 10-én módosított határozat, elérhetősége: https://www.hzz.hr/o-hzz/upravno-vijece/upravno-vijece_sjednice-2020.php